Film Stalker je uporabil motiv Zlate krogle za prevpraševanje človekovih želja, zaradi česar se močno razlikuje od knjižne predloge, a se je postapokaliptična upodobitev Cone in obupanih posameznikov, ki se podajajo vanjo v upanju na katarzo, močno vtisnila v narodno zavest. Tako film kot roman sta v času zatona Sovjetske zveze pridobila kulten status. Leta 1986 je eksplodirala jedrska elektrarna v Černobilu in v okolje se je sprostilo močno radioaktivno sevanje, zaradi česar so oblasti okolico mesta Pripjat (današnja Ukrajina) razglasile za izključitveno cono, kar precej spominja na ozadje zgodbe v obeh delih. Nekateri so ju zato označili za preroška. Še bolj neposredno je motiva združila videoigra "S.T.A.L.K.E.R.: Shadow of Chernobyl", ki jo je leta 2007 izdelala skupina ukrajinskih razvijalcev (v njej druga černobilska ekplozija povzroči podobne anomalije kot so opisane v romanu in prikazane v filmu). Tudi zato je sicer angleška beseda »stalker« prišla v splošno rabo v ruščini, z njo označujejo avanturiste, ki nelegalno hodijo v okolico porušene elektrarne, okrog česar se je razvila pravcata subkultura.